Diari Oficial de la Generalitat Valenciana


Sumari del DOGV 436, del 02-10-1986 (1986/807276)

ORDRE de 21 d'agost de 1986, de la Conselleria de Cultura, Educació i Ciència, per la qual es regula el règim de subvencións a Seminaris Menors Diocesans i Religiosos de l'Esglesia Catòlica a la Comunitat Valenciana.
------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   436

Data del DOGV
:   02-10-1986

Secció del DOGV
:   ALTRES DISPOSICIONS

Número del document
:   1986/807276


Data del document
:   21-08-1986

Organisme emissor
:   Conselleria de Cultura, Educació i Ciència

Tipus de document
:   Ordre

Ordre de 21 d'agost de 1986, de la Conselleria de Cultura, Educació i Ciència, per la qual es regula el règim de subvencions a Seminaris Menors Diocesans i Religiosos de l'Església Catòlica a la Comunitat Valenciana.  
Els articles VIII i XIII de l'Acord signat entre l'Estat Espanyol i la Santa Seu reconeixen a l'Església Catòlica el dret a establir Seminaris Menors Diocesans i Religiosos que podran ser autoritzats o classificats com a Centres Escolars Privats dels diversos nivells d'ensenyament. També s'hi reconeix el dret d'aquests Centres i dels seus alumnes a rebre subvencions, beques, beneficis fiscals i d'altres ajudes que l'Estat atorgue d'acord amb el règim d'igualtat d'oportunitats en matèria educativa.   
L'Ordre de 4 de maig de 1982 del Ministeri d'Educació i Ciència (BOE de 19 de maig), sobre règim aplicable als Seminaris Menors Diocesans i Religiosos amb alumnes d'edat corresponent al cicle Superior d?Educació General Bàsica, arreplega en el punt 6é els drets reconeguts a aquest tipus de Centres, encara que els exceptua, en el número tercer, del compliment d'una sèrie de requisits que n'impossibiliten l'encaixament en les previsions legals que, per a l'aplicació de règim de Concerts educatius, estableixen la Llei Orgànica 8/1985 de 3 de juliol, reguladora del Dret a l'Educació, i el Reial Decret 2377/1985, de 18 de desembre, que aprova el Reglament de Normes Bàsiques sobre concerts educatius.   
Com a conseqüència cal canalitzar les ajudes a què tenen dret aquests Centres mitjançant un règim especial adequat a les pecularitats recollides en l'esmentada Ordre de 4 de maig de 1982, i vista la Disposició Addicional Primera de l'Ordre de 29 de maig de 1986, del Ministeri d'Educació i Ciència (BOE de 3 de juny), aquesta Conselleria,   
ORDENA:   
Primer  
Els Seminaris Menors Diocesans i Religiosos de l'Església Catòlica a la Comunitat Valenciana rebran una subvenció de l'Estat determinada en funció del nombre d'alumnes que escolaritzen en el Cicle Superior d'Educació General Bàsica (cursos sisé, seté, i vuité).   
Segon  
La quantia per alumne es fixarà dividint per 35 el model per unitat que, prèviament fixat per la Llei de Pressupostos Generals de l'Estat, reben els Centres concertats d'Educació General Bàsica.   
Tercer  
Els lliuraments per tal de satisfer les ajudes es realitzaran quatrimestralment als Seminaris que hi tenen dret.   
Quart  
El lliurament del primer quatrimestre d'un curs escolar es realitzarà d'acord amb la relació d'alumnes escolaritzats (Annex I) que, agrupats per cursos, presentarà cada Seminari davant el Servei Territorial de Cultura i Educació corresponent.   
Per als lliuraments dels altres períodes caldrà la presentació, davant el corresponent Servei Territorial de Cultura i Educació, de la documentació (Annex II) que justifique la continuïtat d'aquests alumnes o les variacions que s'hi hauran produït.   
La documentació requerida en els apartats anteriors es presentarà en els terminis següents:   
a) La relativa al primer quatrimestre d'un curs, durant el mes de setembre del corresponent curs escolar.   
b) La que fa referència a la resta dels períodes d'un curs escolar durant els mesos de desembre i abril.   
Cinqué  
Els Serveis Territorials de Cultura i Educació demanaran l'informe de la Inspecció Educativa, i la documentació rebuda serà enviada a la Direcció General d?Educació Bàsica i Ensenyaments Especials, amb el seu informe, dins els deu dies següents al de terminació de les dates determinades en el número anterior.   
Sisé  
El règim previst en aquesta Ordre començarà a aplicar-se durant el curs 1986/87, i a aquest efecte els Seminaris presentaran durant el mes de setembre de 1986 la documentació a què fa referència el número quart d'aquesta Ordre.   
València, 21 d'agost de 1986.   
El Conseller de Cultura, Educació i Ciència  
CEBRIA CISCAR I CASABAN  
Veure imatge